Baránik, Alojz, poslanec NR SR (2017-06-16):
Ďakujem pekne. V prvom rade treba oceniť dobrý úmysel tejto navrhovanej zákonnej úpravy, myslím si aj ja, že toto naozaj je veľmi vážny problém, ale je to problém, ktorý má charakteristiku spoločnú s viacerými problémami našej spoločnosti, a to je charakteristika, ktorá sa dá zhrnúť pod taký všeobecný názov „obchod s chudobou“. Existujú u nás mafie rôzneho druhu. Sú to mafie, ktoré obchodujú na vysokej úrovni, urobia zopár veľkých kšeftov a na tom sa nabalia, a potom sú mafie, ktoré parazitujú na tých najchudobnejších. A práve tento problém sa týka ich. Čo je ale dôležité povedať a v čom si myslím, že to vystúpenie pána kolegu Krajniaka trošku absentovalo, čo v tom vystúpení absentovalo, je uvedenie skutočnosti, a v tom je aj paradox toho, ako on označoval túto činnosť, proti ktorej je táto úprava namierená, že sa jedná o podvody. No podvod je trestný čin. Čiže trošku táto právna úprava, i keď jej neupieram dobrý základ a myslím si, že by sa s ňou dalo pracovať, čo táto úprava trošku zaváňa tým teda, že má taký sticht takých zákonov, ktoré nám predkladá dosť často práve pani ministerka Žitňanská. Sú to zákony, ktoré majú riešiť to, že u nás neexistuje polícia, neexistuje prokuratúra, tieto orgány tu fungujú len nato v podstate, aby udržiavali súčasnú moc, tí neriešia reálne problémy, kriminálnu činnosť. Jednak si myslím, že už po rozklade, ktorý tam panuje roky, nie sú ani schopné nejakú komplexnejšiu trestnú činnosť riešiť, a toto je komplexná trestná činnosť, pretože to zahrňuje rôzne orgány rôznych aktérov, je to organizovaná trestná činnosť. Toto vôbec nie sú schopné riešiť, pretože ako vieme, NAKA rieši hlavne politické kauzy a je sústredená pod ministrom Kaliňákom, ktorý sám je, samozrejme, kriminálnik, to každý vie. Čiže týmto zákonom sa má riešiť to, že polícia neplní svoju funkciu. Keby... Pretože polícia by ľahko rozložila gang, ktorý parazituje na tom, že natiahne ľudí do pôžičiek, o ktorých vopred vie, že tí ľudia ich nie sú schopní splatiť, vopred vie, že tí ľudia sa upíšu s tým, že prídu o strechu nad hlavou, že budú musieť platiť príslušenstvo tej pohľadávky prv, ako splatia istinu, a že to znamená, že to je vlastne kolotoč, že to ide donekonečna, to všetko oni vedia, na tom je to celé založené. A oni vedia, že, že, a to je druhá stránka tohto problému, oni vedia, že niečo ako predbežné opatrenie alebo nejaké rýchle rozhodnutie súdu dnes prakticky neexistuje. A tak vlastne je to, toto sú organizované zločinecké bandy, ktoré majú inherentný záujem na tom, aby základné funkcie štátu nefungovali tak, ako je tomu doteraz. Čiže keby sme mali políciu, keby sme mali prokuratúru, keby sme mali súdy, ktoré fungujú, takýto zákon by bol zbytočný. Pretože ako kolega Krajniak správne povedal, jedná sa tu o podvody, čiže o trestnú činnosť a tú chceme riešiť nejakou občianskoprávnou procesnou úpravou. Aby som, a myslím si, že mňa asi ťažko bude niekto obviňovať z toho, že som zástanca ministerky Žitňanskej, ale musím povedať to, že je akosi perverzne logické to, čo uviedla, že by to viedlo, takáto úprava, že by viedla k zvýšeniu úrokových sadzieb na trhu, pretože banky, keď požičiavajú, tak, samozrejme, si dohodnú dobrovoľnú dražbu a tým znižujú svoje riziko. Ale, viete, v civilizovaných krajinách úvery fungujú tak, že keď o niekom viem, že má dobré úverové riziko, tak to banky vôbec neriešia. Jednoducho mu dajú pôžičku, lebo vedia, že toto je proste slušný človek, ktorý bude splácať svoje dlhy. Ony si zistia, že má taký majetok, ktorý im to v podstate zaručuje. Nič nemusia nejak zvlášť riešiť, žiadne dobrovoľné dražby ani nič podobné. Pretože vedia, že keby náhodou došlo na to, tak sa s ním slušne dohodnú, že im to proste splatí. Alebo keby sa nedohodli, tak ho proste budú musieť žalovať a dosiahnu všetko, čo potrebujú. Ale keďže toto všetko u nás nefunguje, pretože súdy nefungujú, nefungujú tie inštitúty, ktoré zabezpečujú postavenie veriteľov, tak potom sa musí prikračovať k takýmto drastickým všelijakým dohodám, ako je dohoda o dobrovoľnej dražbe. A tie dohody sú následne zneužívané. A teda zase sa vraciame okľukou k tomu, že riešme základné funkcie tohto štátu. Pretože keď riešime takýto zásadný problém ďalšou zákonnou úpravou, tak tým len naznačujeme, že nebudeme toto riešiť a kamuflujeme to, že tie funkcie, základné funkcie štátu nefungujú. A s tým ja nesúhlasím. My musíme na každom kroku hovoriť, že nefunguje polícia, pretože je vedená mafiánom, pretože nefunguje prokuratúra, pretože je vedená jedným tajtrlíkom, pretože nefunguje špeciálna prokuratúra, pretože to je človek, ktorý zjavne je pod vplyvom niekoho, bojí sa čokoľvek urobiť! Skrátka, toto riešme a odrazu nebudeme potrebovať žiadne takéto zákonné úpravy. Pretože všetko bude fungovať. Všetky tieto mafie sa zo dňa, doslova zo dňa na deň stratia. Keď zavreme dvoch-troch z nich, tak všetci zalezú do dier, z ktorých prišli. Aby som sa vrátil k myšlienke tohto zákona. Súhlasím s tým, že týmto ľuďom je potrebné pomôcť. Avšak toto nie je ľahké, aj keby sme tú základnú premisu tohto zákona zobrali za svoju, keby sme si ju privlastnili a povedali, dobre, ideme to nejako takto riešiť. Ale treba vedieť, že narazíme na ťažké problémy s tým, že ako toto uviesť do života. Asi to budeme vedieť uviesť do života len do budúcnosti. Asi to, čo bolo v minulosti, asi bude oveľa ťažšie, pretože tam sú nejaké majetkové práva tých, ktorým vznikli nároky. To nie som si celkom istý, ako by to bolo. Ale v poriadku. Súhlasím s tým, že tým ľuďom treba pomôcť. Ale keď máme ísť cestou do budúcnosti, tak poďme riešiť to, aby fungovala polícia. A keď polícia má fungovať, tak ju nemôžu viesť ľudia, ako je Kaliňák a Gašpar. To každý vie. Ďakujem pekne.